Ta ityi kuaꞌan Jesús ta indyeꞌe‑ra nuu ra‑kuaa kuandya kɨvɨ ikaku.
Ta indukutuꞌun ndochaꞌa‑ra,
ta katyi‑chi:
—Mastru,
¿yoo isaꞌa kuatyi tyi kuaa ra‑iꞌya ikaku‑ra,
a maa‑ra a sutu‑ra a maꞌa‑ra?
Ta inakaꞌan Jesús,
ta katyi‑ra:
—Ña‑suu ra‑iꞌya isaꞌa kuatyi ta ñi‑sutu‑ra ta ñi‑maꞌa‑ra tyi takuan kaa maa‑ra tyi kuvi ndyeꞌe ñayɨvɨ cha‑kuasaꞌa Ndyoo chiꞌin‑ra.
Ta cha‑kumañi‑ka iñi ñayɨ́vɨ́,
ta ñiñi taꞌan‑chi saꞌa‑yo tyiñu ra‑ityandyaꞌa chií,
tyi kuachaa ñùu ta makuvi‑ka satyiñu‑yo.
Ta kuꞌva chandyaa‑ké nuu ñuꞌu ñayɨ́vɨ́ cha‑ndichin ama ñayɨvɨ iyo nuu ñuꞌu ñayɨ́vɨ́ kuí.
Ta takuan ikaꞌan Jesús,
ta ityasɨɨ‑ra nuu ñuꞌu,
ta isaꞌa‑ra ndyaꞌyu chiꞌin sɨɨ‑ra,
ta ikaꞌyɨ‑ra chata ñɨnuu ra‑kuaa.
Yukuan ta ikaꞌan‑ra,
ta katyi‑ra:
—Kuaꞌan tyi kunakatyon nuu nuu yɨꞌɨ ndutya nañi Siloé.
(Ta tuꞌun yukuan kuñi‑chi kaꞌan‑chi Cha‑ityandaꞌa.)
Ta ichaꞌan ra‑kuaa,
ichanakatya‑ra nuu‑ra,
ta ityi vachi ndichi‑ra inakuvi ndyeꞌe‑ra.
Yukuan ta ikaꞌan ñayɨvɨ iyo yatyin chiꞌin‑ra,
ta ñayɨvɨ chito cha‑chikan kaꞌa‑ra xuꞌun:
—¿Atu ña‑suu ra‑iꞌya kuvi ra‑ndyaa chikan kaꞌa xuꞌun?
Ta iyo‑chi inakaꞌan,
ta katyi‑chi:
—Suu‑ra kuvi.
Ta inakaꞌan inka‑chi,
ta katyi‑chi:
—Tañi kuꞌva kaa‑ra,
kaa‑ra.
Ta inakaꞌan‑ra,
ta katyi‑ra:
—Maí kuu.
Yukuan ta indukutuꞌun‑chi chii‑ra,
ta katyi‑chi:
—¿Iso kuvi tyi inandyeꞌun?
Ta inakaꞌan‑ra,
ta katyi‑ra:
—Ra‑nañi Jesús isaꞌa ndyaꞌyu,
ta ikaꞌyɨ‑ra nuí,
ta katyi‑ra:
“Kuaꞌan nuu yɨꞌɨ ndutya Siloé,
ta nakatyon nuun.”
Yukuan ta ichaꞌín,
ta inakatyé nuí,
ta inandyeꞌí.
Yukuan ta ikaꞌan‑chi,
ta katyi‑chi:
—¿Indya ndyaa‑ra?
Ta inakaꞌan‑ra,
ta katyi‑ra:
—Ña‑chité.
Iꞌya kuvi nuu isaketayuꞌu ñayɨvɨ \w fariseo\w* chii ra‑kuaa
Yukuan ta ichandyaka ñayɨvɨ chii ra‑inandyeꞌe nuu ndyaa ñayɨvɨ fariseo.
Ta kɨvɨ sauru kuvi kɨvɨ isaꞌa Jesús ndyaꞌyu,
ta isanandyeꞌe‑ra chii ra‑kuaa.
Ta yukuan kuenda indukutuꞌun tuku ñayɨvɨ fariseo iso induvaꞌa nuu‑ra.
Ta inakaꞌan‑ra,
ta katyi‑ra:
—Ikaꞌyɨ‑ra ndyaꞌyu nuí,
ta inakatyé,
ta vityin ndyeꞌí.
Yukuan ta iyo ñayɨvɨ fariseo ikaꞌan,
ta katyi‑chi:
—Ra‑yukuan ña‑suvi ra‑vachi nuu ndyaa Ndyoo kuu‑ra tyi ña‑saꞌa‑ra kuenda kɨvɨ sauru.
Ta ikaꞌan inka‑chi,
ta katyi‑chi:
—¿Iso kuvi saꞌa nuu ra‑iyo kuatyi cha‑íyò takuan?
Ta ikusɨɨn cha‑chika iñi‑chi.
Ta indukutuꞌun‑chi inka ndoyo chii ra‑induvaꞌa nuu,
ta katyi‑chi:
—¿Iso chika iñun chakuenda ra‑isanduvaꞌa nuun?
Ta inakaꞌan‑ra,
ta katyi‑ra:
—Chika iñí tyi nuu ra‑nakaꞌan tuꞌun kaꞌan Ndyoo kuu‑ra.
Soko ña‑chinu iñi ñayɨvɨ kunuu nuu ñayɨvɨ judío cha‑kuaa‑ra ikaku‑ra,
ta inandyeꞌe‑ra,
ta kuandya kuꞌva tyi ikana‑chi chii sutu‑ra ta maꞌa‑ra.
Ta indukutuꞌun‑chi chii‑chi,
ta katyi‑chi:
—¿Atu seꞌe‑ndo ra‑kaꞌan‑ndo tyi kuaa ikaku kuu ra‑iꞌya?
Ta,
¿iso kuvi tyi ndyeꞌe‑ra vityin?
Ta inakaꞌan sutu‑ra,
ta katyi‑ra:
—Chito‑ndi tyi seꞌe‑ndi kuu‑ra,
ta kuaa‑ra ikaku‑ra,
soko ña‑chito‑ndi iso kuvi inandyeꞌe‑ra vityin,
ta ñi‑ña‑chito‑ndi yoo isanduvaꞌa nuu‑ra.
Ta ndukutuꞌun‑ndo chii‑ra tyi chavaꞌa‑ra,
ta kuvi nakaꞌan maa‑ra.
Ta takuan ikaꞌan sutu‑ra ta maꞌa‑ra tyi yuꞌu‑chi chii‑chi tyi chaisakitaꞌan‑chi tuꞌun tyi kuatavañiꞌi‑chi tichi veñuꞌu sinagoga chii ñayɨvɨ kuakaꞌan tyi Jesús kuvi Cristo.
Ta yukuan kuenda ikaꞌan sutu‑ra ta maꞌa‑ra,
ta katyi‑chi:
“Ndukutuꞌun maa‑ndo chii‑ra tyi chavaꞌa‑ra.”
Ta ikana tuku‑chi inka ndoyo chii ra‑induvaꞌa nuu,
ta katyi‑chi:
—Kaꞌan cha‑ndaa ityi nuu Ndyoo.
Ta ndyuꞌu tyi chito‑ndi tyi nuu ra‑iyo kuatyi kuvi ra‑yukuan.
Yukuan ta inakaꞌan‑ra,
ta katyi‑ra:
—Ña‑chité tatu ra‑iyo kuatyi kuu‑ra,
soko chité tyi ra‑kuaa kuí,
ta inandyeꞌí vityin.
Ta indukutuꞌun‑ka‑chi chii‑ra,
ta katyi‑chi:
—¿Naa chukuu isaꞌa‑ra chiun?
¿Iso isaꞌa‑ra,
ta inandyeꞌun?
Ta inakaꞌan‑ra,
ta katyi‑ra:
—Chaikaꞌín chii‑ndo,
ta ña‑ityasoꞌo‑ndo tuꞌun ikaꞌín.
Ta,
¿naku kuñi‑ndo kuñisoꞌo‑ndo inka ndoyo?
¿Atu kuñi tuku ndyoꞌo kuu‑ndo ndochaꞌa‑ra?
Yukuan ta ikaꞌan ña‑vaꞌa‑chi chii‑ra,
ta katyi‑chi:
—Yoꞌo tyi ndochaꞌa ra‑yukuan kuun,
ta ndyuꞌu tyi ndochaꞌa Moisés kuu‑ndi.
Ta chito‑ndi tyi Ndyoo ikaꞌan chii Moisés,
soko ra‑yukuan,
ña‑chito‑ndi indya vachi‑ra.
Ta inakaꞌan‑ra,
ta katyi‑ra:
—Íyò kuñí tyi ña‑chito‑ndo indya vachi‑ra,
soko isanduvaꞌa‑ra nuí.
Ta chito‑yo tyi Ndyoo ña‑tyasoꞌo‑ra cha‑kaꞌan ñayɨvɨ iyo kuatyi,
soko tyasoꞌo‑ra tuꞌun kaꞌan ñayɨvɨ yuꞌu chii‑ra,
ta saꞌa‑chi kuꞌva taꞌan iñi‑ra.
Ta ñi‑minuu chaꞌa ña‑chiñi soꞌo‑yo kaꞌan ñayɨvɨ tyi nduvaꞌa nuu ra‑kuaa kuandya kɨvɨ ikaku‑ra.
Tyi tatu ra‑yukuan ta ña‑suvi nuu ndyaa Ndyoo vachi‑ra,
ña‑tuvi cha‑kuvi saꞌa‑ra.
Ta inakaꞌan‑chi,
ta katyi‑chi:
—Yoꞌo tyi nuu ndɨꞌɨ ra‑iyo kuatyi kuun kuandya kɨvɨ ikakun,
ta kuñun sañaꞌun chii‑ndi.
Yukuan ta itavañiꞌi‑chi chii‑ra veñuꞌu sinagoga.
Iꞌya kuvi nuu ikaꞌan Jesús tyi tañi ñayɨvɨ kuaa kuvi ñayɨvɨ ña‑chinu iñi chii‑ra
Ta ichito Jesús tyi itavañiꞌi‑chi chii ra‑inandyeꞌe,
yukuan ta kuananduku‑ra chii‑ra,
ta inakitaꞌan‑ra chiꞌin‑ra,
ta katyi‑ra:
—¿Atu chinu iñun chii Seꞌe Rayɨɨ Ra‑ityandaꞌa Ndyoo?
Ta inakaꞌan‑ra,
ta katyi‑ra:
—¿Rachaꞌnu,
yoo‑ra kuu‑ra tyi kuvi chinu iñí chii‑ra?
Ta inakaꞌan Jesús,
ta katyi‑ra:
—Chaindyeꞌun chii‑ra,
ta suu‑ra natuꞌun chiꞌun.
Ta inakaꞌan‑ra,
ta katyi‑ra:
—Chinu iñí chiun,
Sutumañi‑yo.
Ta isakaꞌnu‑ra chii Jesús.
Yukuan ta ikaꞌan Jesús,
ta katyi‑ra:
—Yúꞌú tyi vachí nuu ñuꞌu ñayɨ́vɨ́ tyi ndyituu kuꞌva kaa ama ñayɨvɨ tyi takuan ta kuvi nandyeꞌe ñayɨvɨ ña‑kuvi ndyeꞌe,
ta ñayɨvɨ ndyeꞌe,
kuandukuaa‑chi.
Ta ichiñisoꞌo ñayɨvɨ fariseo chandyaa chiꞌin‑ra tuꞌun ikaꞌan‑ra,
ta katyi‑chi:
—¿Atu ñayɨvɨ kuaa kuu tuku ndyuꞌu?
Ta inakaꞌan Jesús,
ta katyi‑ra:
—Tatu cha‑ñayɨvɨ kuaa kuu‑ndo,
makoo kuatyi‑ndo,
soko vityin kaꞌan‑ndo tyi kuvi ndyeꞌe‑ndo,
ta yukuan kuenda kuandoo kuatyi sɨkɨ‑ndo.